Tekstielwerker se arm beland in masjienArgieffoto ŉ Fabriekswerker is Woensdag in Hammersdale in Durban beseer toe sy arm in ŉ industriële tekstielmasjien beland het. “Die man het ernstige beserings aan sy arm opgedoen,” het Robert Mckenzie, woordvoerder van die KwaZulu-Natalse nooddienste, in ŉ verklaring gesê. “Die man se hand het glo onder een van die masjien se rollers beland.” Die man se kollegas het hom reeds uit die masjien se kloue bevry toe paramedici by die toneel opgedaag het. Hy is na ŉ hospitaal geneem vir verdere behandeling. Mckenzie het maatskappye versoek om die veiligheid van hul werknemers as ŉ hoë prioriteit te beskou en soortgelyke ongelukke te vermy.